«Դուք ասում եք, որ մեր հայտարարության տեքստը ձեր առաջադրած նպատակին չի ծառայում: Ազգային ժողովի հայտարարության տեքստը ունի մեկ նպատակ՝ արտահայտել Ազգային ժողովի քաղաքական կամքը, դրանով արդեն իր նպատակը իրագործված է: Դուք ասում եք՝ իրավաբանների հետ խորհրդակցեք, կներեք, բայց ինձ թվում է, որ դուք իրավաբանությանը մի քիչ շատ ժամանակ եք տրամադրում եւ դա ձեզ խանգարում է ընկալել հարցի քաղաքական կոնտեքստը եւ երբեմն խանգարում է ընկալել, որ Ազգային ժողովը քաղաքական մարմին է եւ մենք այստեղ քննարկում ենք քաղաքական փաստաթուղթ: Ես իմ բացման խոսքում նշեցի, որ ընտրությունների արդյունքը կեղծում են, մարդիկ ցույցեր են անում՝ բռնում, տանում են, մի անգամ կրակում են, մի անգամ էլ սպանում են: Ես ասում եմ, որ այդ մարդը 20 անգամ Սահմանադրական դատարան է դիմել, 60 անգամ դատախազություն, 85 անգամ առաջին ատյանի դատարան, 92 անգամ բողոքարկել է վերադասության կարգով, հազար անգամ հացադուլ, նստացույց է արել եւ այլն: Իշխանությունը, կառավարությունը շարունակում է իր հետ նույն ձեւով վարվել: Ես հիմա հռչակում եմ ՀՀ քաղաքացու իրավունքը՝ գնալ այդ իշխանության վզից բռնել եւ դուրս շպրտել Ազգային ժողովի, նախագահականի եւ կառավարության շենքերից: Դուք գնացեք տասը տարի գիտահետազոտական ուսումնասիրություն արեք, թե ես ինչ ասացի եւ ինչքանով է դա համապատասխանում հռոմեական իրավունքի 4-րդ կետի 16-րդ ենթակետին: Ես չեմ հասկանում, թե դուք ինչ եք ասում: Դուք ասում եք, որ դա կապված է եղել, ոչ միայն ընտրությունների արդյունքների հետ, այլեւ՝ սոցիալական, բարոյակական եւ բարոյահոգեբանական գործոնների հետ: Ես էլ Ձեզ ասում եմ, որ էլի նույն հանգամանքների բերումով ձեր ընկալումը խանգարում է արձանագրել, որ ընտրությունները սոցիալական, քաղաքական, հոգեբանական, իրավական հանրային խնդիրների կուլմինացիան է: 2008 թվականի Մարտի 1-ը կապված է ընտրությունները կեղծելու հետ, ինչու՞ 2008 թվականի նախագահական ընտրությունների արդյունքում եղավ Մարտի 1, իսկ մյուսներին չեղավ: 1996 թվականի ընտրություններին ունեցել ենք կրակոցներ: Իշխանությունը պահելու չորս շերտ ունեն: Առաջինը՝ խաբել, երկրորդը՝ վախեցնել, երրորդը՝ առնել, չորրորդը՝ դուբինկաներով ծեծել, երբ տեսնում է, որ այս ամենն արդյունք չի տալիս, գալիս է 5-րդ տարբերակը՝ կրակել, սպանել, տանկերով ճզմել»,- ասաց Նիկոլ Փաշինյանը: